Mette Gjerskov (S), 2010-11-30:
Jeg ved ikke, hvilken virkelighed hr. Eyvind Vesselbo lever i, men det må være en skøn virkelighed; en virkelighed, hvor foreninger og organisationer bare har millioner af kroner, som de kan sætte på højkant og lade stå i Miljøklagenævnet og vente, til Miljøklagenævnet om 3 år, 4 år eller 5 år har truffet en afgørelse.
Det må være, fordi man kommer sammen med alle de der arbejdsgiverorganisationer, landbrugets organisationer og sådan noget.
Jeg kan fortælle hr. Eyvind Vesselbo, at de organisationer, som vi her taler om, er grønne organisationer.
Det er organisationer, som lever af bidrag fra borgere på måske 125 kr. eller 200 kr. om året.
De har ikke millioner af kroner, som de bare kan lade stå på en konto i Miljøklagenævnet.
Det har de ikke.
De organisationer, vi taler om, taler på naturens vegne.
Når der skal træffes afgørelser om miljø og natur, er det de grønne organisationer, Naturfredningsforeningen, Det Økologiske Råd, Dansk Ornitologisk Forening, Friluftsrådet, og hvad ved jeg, der har en ret til, nærmest en pligt til at tale på naturens vegne.
Og så lægger naturens egen minister altså hindringer i vejen for deres arbejde.
Hun gør det nemlig så dyrt for dem at tale på naturens vegne, at hun håber, at de holder bøtte.
Jeg vil bare sige til hver enkelt borger i det her land, at hvis de lokale politikere eller myndigheder skulle glemme, at de skal huske at beskytte naturen, har de en fortaler, og det er de grønne organisationer.
Det er de grønne organisationer, der kan bede om, at Miljø- og Naturklagenævnet lige kigger sagen efter en ekstra gang.
Man laver først en elendig lovgivning, så kommer der elendige beslutninger og afgørelser ud af det, så bliver der klaget, og klagerne ligger i store bunker, og hvad er så svaret fra regeringen?
Det er, at vi hellere må sørge for at få færre klager.
Gør man det ved at lave en bedre lovgivning og sørge for nogle bedre afgørelser?
Nej, man hæver bare gebyret for at klage.
Nogle steder har det hidtil ikke kostet noget at klage, og andre steder har det kostet 500 kr.
Det her betyder nogle steder en seksdobling af gebyret.
Det er fuldstændig uacceptabelt.
Det er klogt, og det er demokratisk rigtigt at have nogle organisationer, som holder øje med tingene og holder øje med det på naturens vegne.
Det er vældig klogt.
Men at lægge et gebyr på hver eneste sag er knap så klogt.
De her foreninger er baseret på frivilligt arbejde.
Det er lokale, engagerede mennesker, der bruger deres fritid i naturens tjeneste.
Jeg ved f.eks., at de i Naturfredningsforeningen gennemgår omkring 15.000 sager om året.
Det resulterer i nogle få hundrede klager.
De går alle de her sager igennem på naturens vegne, og det er jeg rigtig, rigtig tryg ved at de gør.
Men det bliver jo umuligt for dem, når de ikke kan klage.
Det bliver umuligt for dem, når de skal betale de her gebyrer.
De gør en kæmpe indsats, men det er jo ikke mange penge, der ligger i de grønne organisationer.
Det er jo sådan, at vi lever i et demokrati og vores udgangspunkt er, at omkostningerne, udgifterne til demokratiet, skal bæres af fællesskabet.
De skal bæres af os alle sammen.
De skal ikke bæres af det enkelte menneske.
Det her er et demokratisk system, hvor vi beder enkeltpersoner og grønne organisationer om at bidrage til demokratiet.
Hvad bliver det næste, vi får fra regeringen?
Skal man til at betale 100 kr., når man skal ned og stemme til kommunalvalget?
Altså, det er en fuldstændig integreret del af dansk demokrati, at vi har de her klagenævn, og at begynde at lægge et gebyr på det er helt uacceptabelt.
Jeg vil samtidig sige, at jeg allerede har stillet en masse spørgsmål til det her lovforslag og vil stille flere, for der er mange, mange løse ender.
Men noget af det, jeg kan blive rigtig tosset over, er, at regeringen, når vi har et forslag, som handler om de grønne organisationer, som er baseret på frivilligt arbejde, kommer med et hastelovforslag, som har været i høring ude i organisationerne i under tre hverdage.
Som om det ikke er nok, at de sidder med dårlige husdyrbrugsafgørelser i op til ørerne, skal de også arbejde under sådanne korte høringsfrister fra regeringens side.
Jeg synes, at det er uacceptabelt.
Det Danske Center for Miljøvurdering har meget klart sagt, at det her lovforslag strider imod internationale aftaler, og at det skal tages af bordet.
De har meget klart sagt, at hvis man bare begynder så meget som at overveje det her, skal man spørge EU-retten.
Jeg vil bare konstatere, at miljøministeren har fundet det skarpeste våben mod de grønne organisationer for at få dem til at holde kaje ved at ramme dem på pengepungen.
Det er uværdigt, det er usagligt, og det vil skade naturen.